ועדת הכלכלה, כנסת 19, פרוטוקול מספר 412, 2014-12-08 09:30

אבישי ברוורמן: בוקר טוב.

אבישי ברוורמן: אני מתכבד לפתוח את ישיבת ועדת הכלכלה.

אבישי ברוורמן: על סדר היום תקנות תכנון משק החלב (קביעת מכסות חלב) (תיקון), התשע"ה-2014.

אבישי ברוורמן: מי מציג?

<איתי עצמון: ממשרד החקלאות.

אבישי ברוורמן: משרד החקלאות, בבקשה.

<דפנה טיש: אני עו"ד דפנה טיש ממשרד החקלאות.

<דפנה טיש: אנחנו מבקשים להביא לפני הוועדה תיקון לתקנה 6 לתקנות מכסות חלב.

<דפנה טיש: כפי שהתקנות רשומות היום ועוסקות בהפחתת מכסה ליצרנים שנמצאים בתת-ייצור מתמשך, היום יש אפשרות להחזיר להם את המכסה חזרה רק אם היצרן ייצר בשנה החולפת את מלוא מכסתו.

<דפנה טיש: הרעיון בתקנות, וזאת הייתה הכוונה כפי שהיא נידונה בישיבה בשנה שעברה כשאושרו התקנות, לעודד את היצרנים שנמצאים בתת-ביצוע להראות פעולות של העלאת הייצור.

<דפנה טיש: התקנות היום מאפשרות רק אם היצרן ייצר את מלוא מכסתו באותה שנה, להחזיר לו את המכסה.

אבישי ברוורמן: אתם רוצים להקל על החקלאים.

<דפנה טיש: אנחנו רוצים להקל על החקלאים כמו שנדון פה בדיון שהסתיים רק עכשיו, ובעצם לאפשר לוועדת המכסות להחזיר את מלוא המכסה גם אם הוא לא הגיע למלוא מכסתו, אלא הראה שיפור ניכר.

אבישי ברוורמן: מקובל עלי.

אבישי ברוורמן: אם אדם מתאמץ והולך בכיוון, מגיע שיקבל את הפיצוי המתאים.

אבישי ברוורמן: אני אתן לאנשים לומר הערות כלליות.

אבישי ברוורמן: בבקשה, מר בר-עזר.

<יאיר בר-עזר: יש פה בעיה שזה יוצר לנו אי ודאות על אי ביצוע של המכסות.

<יאיר בר-עזר: דיברנו על זה גם בישיבה הקודמת.

<יאיר בר-עזר: אנחנו צריכים לראות איך אנחנו עושים את זה.

<יאיר בר-עזר: זה שאנחנו מחזירים לו את המכסה, והוא לא רוצה אותה זה פוגע בשאר היצרנים שמייצרים מכסה ומשלמים על זה קנס.

אבישי ברוורמן: תודה.

אבישי ברוורמן: מה התשובה?

אבישי ברוורמן: זאת לא תשובה משפטית, זאת תשובה עניינית.

אבישי ברוורמן: מי ממשרד החקלאות עונה על זה?

<אהוד אלפרט: שלום.

<אהוד אלפרט: מדבר אהוד ממשרד החקלאות, ואני גם חבר בוועדת המכסות.

אבישי ברוורמן: מה המקצוע שלך?

<אהוד אלפרט: אני כלכלן.

<אהוד אלפרט: מכיוון שבאוטופיה אנחנו מדברים על כך שהיצרן מקבל מכסה וייצר אותה, אבל מדובר פה בכוחות טבע ובפרה שהיא לא מכונה – ויש לנו הרבה גורמי טבע – אז אנחנו רוצים בעזרת נוהל תת הביצוע לתת מקל וגזר.

<אהוד אלפרט: המקל הוא שאנחנו נפחית את המכסה, אבל ברגע שהוא פועל לכיוון הזה, וברוב המקרים הוא נכנס להשקעות משמעותיות ולכיוון של הגדלה אז אין מניעה להחזיר לו ולעודד אותו ולתת לו את הגזר שלו הוא ראוי.

<אהוד אלפרט: אמנם קיימת עוד חלקה קטנה, אבל הוא מגיע אליה כי מכיוון שהוא השקיע והגיע לכיוון הרציונל הוא לעודד אותו.

<אהוד אלפרט: תמיד בעתיד אפשר להפחית לו שוב.

<אהוד אלפרט: אבל בדרך כלל מבדיקה היסטורית מי שפעל, הגדיל את המכסה וחזר לייצור והתגבר על הגיבנת שהייתה לו הלך והגדיל ולא חזר חזרה.

<מיכל קראוס: אני מנכ"לית מועצת החלב.

<מיכל קראוס: אני לא כל-כך מבינה את ההערה של יאיר.

<מיכל קראוס: אנחנו חד-משמעית חושבים שצריך לעודד יצרנים שהם בתת ביצוע לחזור למכסה שנקבעה להם ולאפשר להם לייצר, ולא שיהיה רק מקל, אלא גם שתהיה לנו יכולת, ולא לחתוך את זה בשלוש שנים אחורה.

אבישי ברוורמן: תודה.

אבישי ברוורמן: יש לעוד מישהו הערה?

אבישי ברוורמן: תודה.

אבישי ברוורמן: אם כך, אנחנו מתקדמים להקראה.

<דפנה טיש: (הקראה):

<איתי עצמון: אני מבקש שתעצרי כאן ותסבירי, בבקשה.

<דפנה טיש: בהנחה שהופחתה המכסה ליצרן שנמצא בתת-ביצוע מתמשך על-ידי ועדת המכסות בשיעורים שמנויים היום בהתאם לתת-הביצוע שלו, ובסיום אותה שנה הובא בפני ועדת המכסות הנתון שהוא הגדיל את הייצור באחת משתי חלופות: או לפחות 10% - ולפי גורמי המקצוע נאמר לנו שזאת הגדלה ניכרת ועם זאת סבירה, שאפשר להגיע אליה - -

<איתי עצמון: 10% לעומת מה?

<דפנה טיש: 10% לעומת היקף הייצור בפועל בשנה הקודמת.

<דפנה טיש: אם למשל הוא ייצר 400 אלף בשנה הקודמת, השנה הוא צריך לייצר לפחות 440 אלף – 10% לעומת הייצור.

<דפנה טיש: אז בעצם אנחנו רואים שיפור די ניכר שמעיד על התקדמות ניכרת, ואנחנו מחזירים לו את המכסה כפי שהיא הייתה טרם ההפחתה.

<דפנה טיש: האופציה השנייה נועדה לאותם מקרי קיצון, ולפיה, אם הוא ייצר חלב במלוא היקף מכסתו במקרה שהוא היה בתת-ביצוע שגרם להפחתה של כ-8% אז הוא לא יכול להגיע ל-10% לפחות כי אם הוא היה כבר ב-8% הוא הגיע למלוא מכסתו.

<דפנה טיש: גם במקרה זה, כמובן, נרצה להחזיר לו את מלוא המכסה טרם ההפחתה.

<דפנה טיש: אני רק אסביר, לבקשתו של עו"ד עצמון שביקש להבהיר, שהכוונה היא להגדיל לאותה שנה.

<דפנה טיש: אנחנו רוצים לסמן ליצרנים – אתה ייצרת 400, אבל אנחנו רוצים שתייצר 440, ואם תעמוד בזה אתה תקבל את המכסה לאותה שנה ביחס ל-440.

<איתי עצמון: אני בכל זאת לא כל כך מבין.

<איתי עצמון: לדוגמה, יצרן שייצר בתת ביצוע ב-2013, ואנחנו כרגע בסוף שנת 2014 – לאחר שהופחתה לו המכסה, ורואים שהוא בכל זאת "התעשת", כלומר עומד באחד התנאים שמנויים בתקנת משנה (ב) המוצעת.

<איתי עצמון: אם כבר אנחנו נמצאים בנקודת זמן של סוף 2014 מתי בדיוק הוא ייצר את ההפרש שאתם מחזירים לו?

<עילית סקפה לנדאו: אני היועצת המשפטית של ועדת המכסות.

<עילית סקפה לנדאו: אני אסביר.

<עילית סקפה לנדאו: הרעיון כאן הוא לאפשר ליצרן לייצר מעבר למכסה שנקבעה לו.

<עילית סקפה לנדאו: כי כשאני הפחתי ליצרן בדוגמה שלך מכסה בשנת 2014, ונתתי לו 400 אלף במקום 450 שהיה לו, אני בעצם שידרתי לו שהפחתי לו, ועכשיו אני רוצה שהוא יתעשת וייצר יותר.

<עילית סקפה לנדאו: אם הוא ייצר עכשיו 450 במהלך השנה נעדכן את המכסה שלו רטרואקטיבית.

<עילית סקפה לנדאו: המשמעות היא שהתשלום שהוא מקבל מהחלבה עבור החלב שהוא ייצר במהלך השנה הוא לפי מכסה של 450 אלף ולא של 400, כפי שנקבע לו בתחילת השנה.

<עילית סקפה לנדאו: כלומר שידרתי לו מסר שאני רוצה שהוא ייצר מעבר למכסה שלו כדי שהוא יראה לי שיפור כדי שאוכל להחזיר לו את המכסה.

<עילית סקפה לנדאו: לכן יש חשיבות שכבר באותה שנה לא יהיה לו נזק כספי מהעובדה שהפחתי לו את המכסה.

<עילית סקפה לנדאו: אם הוא באמת באותה שנה ייצר לא יהיה לו נזק כספי מהפחתת המכסה.

<איתי עצמון: אבל לפי הדוגמה שנתתי אם אנחנו נמצאים עכשיו בינואר 2015, מקצים לאותו יצרן מכסה חדשה.

<איתי עצמון: מה תהיה המכסה החדשה שלו?

<עילית סקפה לנדאו: אם אני מחזירה לו את אותה תוספת שגרעתי בתחילת 2014 ההתחשבנות של היצרן עם המחלבה לגבי שנת 2014 תהיה ביחס למכסה המעודכנת שעדכנתי לו לאחר ההחזרה ולא ביחס למכסה המופחתת.

<עילית סקפה לנדאו: כי ההתחשבנות עם המחלבה היא התחשבנות מתגלגלת בהתאם למכסה.

<איתי עצמון: האם יש צורך בשינוי בנוסח תקנת משנה (ב)?

<איתי עצמון: כתוב: "תגדיל ועדת המכסות את מכסתו של היצרן להיקף טרם ההפחתה.

<איתי עצמון: ההגדלה הרלוונטית לאותה שנה שבה הופחתה המכסה.

<עילית סקפה לנדאו: לאותה שנה.

<עילית סקפה לנדאו: לאור ההערה שלך אפשר להוסיף כאן שזה באותה שנה.

אבישי ברוורמן: תקרא את הניסוח המתוקן.

<איתי עצמון: אדוני, אנחנו פשוט נוסיף בסיפא של תקנה משנה (ב): "תגדיל ועדת המכסות את מכסתו של היצרן להיקפה טרם ההפחתה כאמור".

<איתי עצמון: לגבי אותה שנה או לאותה שנה – אנחנו נבדוק את הנוסח המדויק, אבל הכוונה תהיה ברורה.

אבישי ברוורמן: אם כך, נצביע על סעיף 1(ב).

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד סעיף 1(ב) – פה-אחד

אבישי ברוורמן: נמנעים – אין

אבישי ברוורמן: סעיף 1(ב) אושר פה-אחד.

אבישי ברוורמן: עורכת הדין טיש, בבקשה, להמשיך לקרוא את 1(ג).

<דפנה טיש: (הקראה):

אבישי ברוורמן: בבקשה, הסבר.

<מיכל קראוס: יש יצרנים, בעיקר במגזר המשפחתי, שמכל מיני סיבות היקף הייצור שלהן פוחת דרסטית, ואנחנו רואים בשנתיים האחרונות שהם עושים מאמצים מאוד כבדים: רוכשים פרות, משקיעים הרבה מאוד כסף, מגדילים את הסככות, מגדילים מכוני חליבה.

<מיכל קראוס: להגדיל מכסה זה תהליך לא של יום אחד, אלא לוקח זמן.

<מיכל קראוס: בכל זאת זה לא בני אדם, זה פרות ולא מכונות.

<מיכל קראוס: לכן כשאנחנו רואים את אותם אנשים שאנחנו יודעים שהם משקיעים הרבה מאוד כסף אנחנו חושבים שצריך לאפשר להם את קבלת המכסה חזרה.

<איתי עצמון: כלומר למעשה, לפי אותה דוגמה, מדובר על כך שלא תופחת ליצרן המכסה, ותינתן לו שנה נוספת לבצע פעולות משמעותיות שיוכיחו שהוא באמת מגדיל את המכסה.

<מיכל קראוס: בוודאי.

<מיכל קראוס: כי אם אנחנו רואים שהוא היה ב-270 אלף ליטר, והוא עולה ל-350 אלף ליטר, ועוד לא הגיע ל-450 – שתהיה לו עוד שנה.

<מיכל קראוס: כי אלה תהליכים הדרגתיים.

<איתי עצמון: אני מזכיר שלפי תקנה 6(א) כנוסחה היום, יכול להיות מצב שמדובר ביצרן ש לאורך כמה שנים כבר ייצר בתת-ביצוע, והופחתה לו מכסה.

<מיכל קראוס: יכול להיות, אבל כיוון שהוא השקיע - -

אבישי ברוורמן: מה שנקרא, אדם בפיגור סדרתי.

אבישי ברוורמן: מה קורה אתו?

<מיכל קראוס: אבל אז הוא הפסיק להיות בפיגור סדרתי כי הוא משקיע ברכישת פרות, משקיע במכון חליבה, משקיע בסככות.

אבישי ברוורמן: מתחיל דף חדש.

<מיכל קראוס: נכון.

<מיכל קראוס: רואים תהליך יציאה מתת-ביצוע.

אבישי ברוורמן: יש שינוי ניסוח שמתבקש?

<עילית סקפה לנדאו: הרעיון ב-(ג) שההחזר לפי תקנה (ב) הוא החזר מעין אוטומטי.

<עילית סקפה לנדאו: אם היצרן הגדיל ב-10% או חזר למכסתו טרם ההפחתה ועדת המכסות רואה את זה כמצב אוטומטי, ומחזירה לו את המכסה שהופחתה.

<עילית סקפה לנדאו: בתקנת משנה ג' אנחנו בעצם אומרים שהנטל עליו.

<עילית סקפה לנדאו: הוא לא עמד בתנאים שמופיעים ב-(ב), הוא לא ייצר ב-10% - הוא הצליח להגדיל ב-8%, אבל הנטל עליו הוא לבוא לוועדה ולשכנע אותה שהוא לא הצליח להגיע ל-10% בגלל סיבות מסוימות, אבל הוא כן מראה שיפור מכל מיני סיבות – רכישה או השקעות שהוא עושה – ולכן ועדת המכסות עדיין לא מחזירה לו את המכסה, אבל היא נותנת לו שהות של שנה נוספת שבה המכסה נשמרת לזכותו; כי באותה שנה הרי המכסה הזאת נשמרת לזכותו ולא מחולקת ליצרנים אחרים.

אבישי ברוורמן: ברור.

אבישי ברוורמן: מה מבחינת הניסוח?

<איתי עצמון: יכול להיות שיהיה צורך לחדד מעט את הנוסח בהתאם לכוונה שהובהרה כאן.

אבישי ברוורמן: אז אני מציע שאתם תמצאו את הניסוח המתאים, אבל הרוח ברורה – גברת קראוס הציגה את זה.

אבישי ברוורמן: יש עוד הערות?

אבישי ברוורמן: אין.

אבישי ברוורמן: נצביע.

אבישי ברוורמן: מי בעד סעיף 1(ג)?

אבישי ברוורמן: מי נגד?

אבישי ברוורמן: מי נמנע?

אבישי ברוורמן: בעד סעיף 1(ג)– פה-אחד

אבישי ברוורמן: נמנעים – אין

אבישי ברוורמן: בעד- פה-אחד, אין מתנגדים, אין נמנעים.

אבישי ברוורמן: אני מאשר את סעיף 1(ג).

אבישי ברוורמן: לכן אישרנו את כל התיקון הזה שנותן לחקלאות את האפשרות לעשות מקצה שיפורים.

אבישי ברוורמן: אני מודה לציבור.

אבישי ברוורמן: מי שיושב פה זה האנשים הכי רציניים במדינה הזאת.

אבישי ברוורמן: אני לא רוצה לומר שום מילה על הכנסת, אבל תאמינו לי, אתם מלח הארץ.

אבישי ברוורמן: ניאבק ביחד כדי שדברים יקרו למרות הקשיים.

אבישי ברוורמן: נכון?

אבישי ברוורמן: לא מוותרים.

אבישי ברוורמן: תודה רבה, הישיבה נעולה.